Casac eis nuwe vervolgingshoofShaun Abrahams, nasionale direkteur van openbare vervolging (Foto: ANA) Die grondwet-waghondorganisasie Casac het pres. Cyril Ramaphosa versoek om Shaun Abrahams, hoof van die Nasionale Vervolgingsgesag, uit sy amp te verwyder. Die Council for the Advancement of the South African Constitution (Casac) wil hê Ramaphosa moet intussen iemand anders aanstel om ŉ besluit te maak oor die vervolging van oudpres. Jacob Zuma, het die konstitusionele hof Woensdag gehoor. Geoff Budlender, vir Casac, het aangevoer die kwessie gaan nie net of vervolging moet plaasvind nie, maar ook wie in beheer moet wees van dié taak. “Daar is ŉ probleem met wat intussen gebeur, want ander senior lede van die NVG is eenvoudig in ŉ onmoontlike posisie. Dis algemeen dat daar verdeeldheid met politieke ondertone is in die NVG,” het Budlender bygevoeg. “Ons het in ander sake gesien dat vervolgings verdraai is om ŉ sekere uitslag te bereik. Dit gaan nie net oor of vervolging moet plaasvind nie, maar ook hoe en wie dit moet doen. Só besluit moet gemaak word deur iemand in wie die publiek vertroue het. Die taak om ŉ nuwe nasionale direkteur van openbare vervolging aan te stel, berus by die president.” Regter Sisi Khampepe wou weet waarom die publiek nie Abrahams kan vertrou nie. “Hy is moontlik ook ŉ rolspeler in hierdie dispuut of mnr. Zuma vervolg moet word, hy het vervolging teengestaan,” het Budlender geantwoord. “Hy is ook aangestel as gevolg van ŉ onwettige gekonkel deur die voormalige president.” Hy het gesê te veel mense in die NVG het “giftige bagasie” wat spruit uit die stryd of korrupsieaanklagte teen Zuma weer ingestel moet word. “As ŉ waarnemende hoof aangestel word, moet die besluit oor Zuma se vervolging nie gemaak word tot ŉ permanente hoof aangestel is nie, sodat ons op ŉ skoon bladsy kan begin. Dit sal buitengewoon wees as mnr. Ramaphosa nog nie gedink het aan wie hy wil aanstel nie. Daar sal in só geval ŉ vertraging wees [dat geregtigheid moet geskied], maar só vertraging is geregverdig.” Casac het die saak na die hoogste hof in die land gebring en versoek om ŉ bevel te bekragtig, volgens die uitspraak in Desember 2017 in die Pretoriase hooggeregshof wat Abrahams se aanstelling deur Zuma in 2015 tersyde gestel het. Die organisasie wil nie hê Abrahams moet die besluit neem of Zuma vervolg moet word of nie. Die NVG en Abrahams staan Casac se aansoek teen en voer aan sy aanstelling was geldig en dat die hooggeregshof gefouteer het in sy uitspraak. Die saak word deur ŉ volbank regters aangehoor onder leiding van Khampepe.